Tshwane bekommerd oor skerp styging in Covid-19-gevalle(Argieffoto: pixabay) Die Stad Tshwane sê ŉ kommerwekkende styging in Covid-19-infeksies oor die afgelope sewe dae is onder die stad se inwoners aangeteken. Die getal aktiewe Covid-19-gevalle wat Maandag aangemeld is, is vyf keer meer as die getal aktiewe gevalle wat ŉ week gelede aangemeld is. Tshwane het Maandag altesaam 1 689 aktiewe Covid-19-gevalle aangemeld, teenoor die 362 gevalle ŉ week tevore. Die gemiddelde aantal nuwe gevalle wat daagliks aangeteken word, het ook in twee weke se tyd drasties toegeneem, van 50 nuwe gevalle per dag tot meer as 300 nuwe gevalle die afgelope week. Die stad sê in ŉ verklaring dit is nog te vroeg om te praat van ŉ vierde vlaag, maar dat inwoners nou meer as ooit aan die nodige Covid-19-maatreëls moet voldoen. “Die meeste bevestigde Covid-19-getalle is by die Tshwane Universiteit van Tegnologie se Pretoria-Wes-kampus aangemeld. Ander areas met verhoogde infeksies sluit in Hatfield, Atteridgeville, Mamelodi-Oos, Centurion en Soshanguve,” lui die stad se verklaring. Die stad is ook bekommerd dat mense van elders in die land die stad tydens die Kersseisoen sal besoek, wat moontlik ŉ verdere toename in infeksies kan meebring. Volgens die stad werk hy intussen onverpoos om inwoners wat nog nie teen Covid-19 ingeënt is nie, te motiveer om die entstof te kry. Maroela Media het Maandagoggend berig daar is tans meer as 19 000 aktiewe gevalle van Covid-19 in die land. Meer as 500 nuwe gevalle is Maandag in Gauteng aangemeld, die meeste van al die provinsies.